《涵秋阁诗为严居士作 其一》
清代·袁昶

灵境含众妙，意林凭象构。况联吾子贤，端居类岩岫。

回回凌飙空，槭槭翳永昼。飞槛纳浮阴，暗泉挹丹溜。

疑非王城栖，风物濯颖秀。下寻丛荻尽，忽拓遥岑觏。

兀然坐忘客，万有俱色授。讲解吾友于，瓦樽偶相就。

大地运一舟，弥缝无罅漏。即此明远心，何殊食气寿。

作者简介：（1846—1900）浙江桐庐人，字重黎，一字爽秋。光绪二年进士，授户部主事。讲实学，不主故常。官至太常寺卿。以反对用义和团排外，被杀。后追复原职，谥忠节。有《浙西村丛刻》、《袁昶日记》。